Chișinăul expulzează un diplomat rus ca răspuns la deschiderea de către Rusia a secțiilor de votare în regiunea transnistreană contrar interdicției impuse de autoritățile constituționale.
Marți, dis-de-dimineață, ambasadorul rus, Oleg Vasnețov, a fost convocat din nou la MAE moldovean, după ce, la sfârșitul săptămânii trecute, a mai fost invitat o dată la minister pentru a-i fi înmânată o notă de protest în legătură cu intenția Rusiei de a sfida Chișinăul prin deschiderea a șase secții de votare în regiunea transnistreană pentru alegerile din Rusia. Atunci, la ieșirea de la MAE, ambasadorul rus le-a spus jurnaliștilor că secțiile oricum vor fi deschise și că MAE rus a luat decizia "în comun cu administrația (separatistă pro-rusă – n.n.) de la Tiraspol".
Chișinăul a indicat cine anume urmează să părăsească Moldova
Luni, 18 martie, în cadrul unei conferințe de presă, președinta Maia Sandu a condamnat gestul Moscovei și a anunțat că Guvernul va reveni în scurt timp cu "acțiuni de răspuns". Potrivit surselor DW, de data aceasta, Chișinăul a indicat exact numele diplomatului care urmează să părăsească Republica Moldova în următoarele ore. Anterior, numele acestuia a apărut în scandaluri de spionaj. Sursele DW susțin că "funcția oficială a diplomatului rus expulzat nu coincidea cu activitățile și sarcinile reale pe care acesta le îndeplinea".
Anul trecut, ca urmare a unei investigații jurnalistice, care a demonstrat că ambasada rusă din Chișinău nu este altceva decât un centru rusesc de spionaj în coasta NATO și a Ucrainei, autoritățile moldovene au trimis acasă peste 40 de diplomați din cadrul ambasadei, dar a lăsat la discreția diplomației ruse să decidă pe cine anume retrage.
Din aproape 50 de diplomați în Moldova, Rusia mai rămâne cu nouă
Tot în 2023, Chișinăul a mai expulzat un diplomat rus după ce acesta a manifestat "un comportament inadecvat în raport cu polițiștii moldoveni de frontieră" de la aeroportul din Chișinău în timpul împiedicării, de către Poliția de Frontieră, a accesului președintelui Tatarstanului, Rustam Minnihanov, în Moldova. Minnihanov urma să participe la o acțiune electorală în favoarea unui candidat al Kremlinului la funcția de guvernator al Autonomiei Găgăuze, dar a fost întors de la aeroport.
În octombrie 2022, autoritățile moldovene au mai expulzat un reprezentant al ambasadei ruse după ce fragmentele unei drone rusești utilizate contra Ucrainei au căzut peste o casă dintr-o localitate din nordul Republicii Moldova. Ulterior, în septembrie 2023, a fost expulzat din Moldova directorul agenției ruse de știri "Sputnik-Moldova", Vitalii Denisov.
Conform informațiilor de care dispune DW, după ultima expulzare a diplomatului rus de către autoritățile moldovene, în ambasada rusă din Chișinău mai rămân să activeze nouă diplomați și 15 "lucrători tehnici". Pe acoperișul clădirii ambasadei ruse stau în continuare 27 de antene de spionaj. De asemenea, în Chișinău continuă să activeze Centrul rus de știință și cultură – o structură suspectată de susținerea separatismului și de propagandă. În cadrul acesteia activează șase diplomați ruși și mai mulți membri ai familiilor lor. Acest centru este parte a schemei rusești de manipulare a moldovenilor, având funcția de "pepinieră de viitori spioni" din rândul minorilor din Moldova, susține președintele Asociației Presei Independente din Moldova, Petru Macovei.
Autorii care semnează materialele din secțiunea Invitații – Ziare.Com își asumă în totalitate responsabilitatea pentru conținut.